“สธ.” กางไทม์ไลน์แม่ค้าหมูชาวอัมพวา ชี้ใส่แมสก์ตลอด กลุ่มเสี่ยงติดเชื้อลามแล้ว 5 จังหวัด
“สธ.” กางไทม์ไลน์แม่ค้าหมูชาวอัมพวา ชี้ใส่แมสก์ตลอด กลุ่มเสี่ยงติดเชื้อลามแล้ว 5 จังหวัด 
“สธ.” กางไทม์ไลน์แม่ค้าหมูชาวอัมพวา ชี้ใส่แมสก์ตลอด กลุ่มเสี่ยงติดเชื้อลามแล้ว 5 จังหวัด
8 ก.พ. 2564

นพ.เฉวตสรร นามวาท รักษาราชการแทน ผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค กระทรวงสาธารณสุข (สธ.) กล่าวถึงกรณีคลัสเตอร์ของแม่ค้าขายหมู ชาว อ.อัมพวา จ.สมุทรสงครามว่า มาจากการค้นหาในตลาดรถไฟ ต.มหาชัย จ.สมุทรสาคร เป็นหญิงอายุ 46 ปี เดินทางไปกลับบ้านพักที่ อ.อัมพวา จ.สมุทรสงคราม ทุกวัน ใส่หน้ากากตลอด
วันที่ 22 ม.ค. 64 เริ่มป่วย
วันที่ 25 ม.ค. 64 ไปขายหมู ที่ตลาดรถไฟตามปกติ และช่วงบ่ายไปรับหมูที่ อ.โพธาราม จ.ราชบุรี
วันที่ 26 ม.ค. 64 เริ่มมีอาการจมูกไม่ได้กลิ่น
วันที่ 28 ม.ค.64 สามีขับรถพาไปตรวจหาเชื้อ ผลตรวจพบเชื้อ
วันที่ 30 ม.ค.64 หญิงอายุ 26 ปี ซึ่งเป็นลูกสะใภ้ เริ่มมีอาการป่วย และผลตรวจพบเชื้อเมื่อวันที่ 31 ม.ค.64
หลังจากนั้นทีมสอบสวนโรคได้ดำเนินการค้นหาเชิงรุกในช่วงวันที่ 30 ม.ค.-4 ก.พ.64 พบผู้ติดเชื้อเพิ่ม 87 ราย เป็นคนสัญชาติไทย 33 ราย เมียนมา 52 ราย และ สปป.ลาว 2 ราย มาจากจังหวัดสมุทรสาคร 22 ราย เพชรบุรี 5 ราย กรุงเทพฯ ราชบุรีและสุพรรณบุรี จังหวัดละ 1 ราย ไม่ทราบจังหวัด 3 ราย โดยผู้ติดเชื้อในจังหวัดเพชรบุรีทั้ง 5 ราย พักอาศัยอยู่ใน อ.บ้านลาด 3 ราย อ.ชะอำ 1 ราย และยังไม่ทราบ 1 ราย และมีผู้ติดเชื้อรายหนึ่งเป็นแม่ค้าขายผักที่ตลาดแม่น้อยซึ่งจะไปซื้อผักจากตลาดศรีเมือง จังหวัดราชบุรี
               “กรณีนี้หวังว่าจะติดตามตัวผู้ติดเชื้อได้ครบหมดแล้ว เพราะหลังจากวันที่ 4 ก.พ.64 ก็ยังไม่พบผู้ติดเชื้อที่มีความเชื่อมโยงเพิ่มเติม แต่ยังไม่ได้วางใจ” นพ.เฉวตสรร กล่าว
ส่วนการค้นหาเชิงรุกในพื้นที่ 6 เขตของกรุงเทพฯ ได้ดำเนินการในโรงงาน 123 แห่ง แรงงาน 13,480 ราย พบผู้ป่วยติดเชื้อ 54 ราย หรือคิดเป็น 0.40% ได้แก่ เขตภาษีเจริญ 19 แห่ง แรงงาน 1,648 ราย พบผู้ป่วยติดเชื้อ 26 ราย หรือคิดเป็น 1.58%, เขตบางแค 23 แห่ง แรงงาน 2,743 ราย พบผุ้ป่วยติดเชื้อ 7 ราย หรือคิดเป็น 0.26%, เขตหนองแขม 24 แห่ง แรงงาน 1,000 ราย ไม่พบผู้ป่วยติดเชื้อรายใหม่, เขตบางบอน 24 แห่ง 4,638 ราย พบผู้ป่วยติดเชื้อ 9 ราย หรือคิดเป็น 0.19%, เขตจอมทอง 8 แห่ง แรงาน 220 ราย ไม่พบผู้ป่วยติดเชื้อรายใหม่ และเขตบางขุนเทียน 25 แห่ง แรงงาน 3,231 ราย พบผู้ป่วยติดเชื้อ 12 ราย หรือคิดเป็น 0.37%
นพ.เฉวตสรร กล่าวว่า ยอดผู้ป่วยติดเชื้อรายใหม่ในประเทศวันนี้อยู่ที่ 186 ราย ลดลงจากก่อนหน้านี้ที่มีผู้ป่วยติดเชื้อรายใหม่วันละ 700-800 ราย หลังดำเนินมาตรการคัดกรองเชิงรุกในพื้นที่เสี่ยง 2 สัปดาห์ สะท้อนว่าสามารถควบคุมการระบาดตามมาตรการที่กำหนดได้เป็นอย่างดี ส่วนการพบผู้ป่วยติดเชื้อรายใหม่ในจังหวัดสมุทรสาครนั้นยังมีต่อเนื่องแต่มาจากระบบบริการ และมีการดำเนินมาตรการจำกัดที่พักและที่ทำงาน (Bubble and Sealed) เพื่อจำกัดวงการแพร่ระบาด
“การเจอผู้ป่วยติดเชื้อรายใหม่ไม่ใช่เรื่องแปลก ยังไม่ใช่กรณีที่เจอผู้ป่วยจำนวนมากจนเกินกำลัง เพราะเราจะมีทีมสอบสวนโรคเข้าไปดูแลเพื่อจำกัดการแพร่ระบาด” นพ.เฉวตสรร กล่าว
สำหรับความคืบหน้าในการฉีดวัคซีนป้องกันโรคโควิด-19 ทั่วโลก ล่าสุดมีการฉีดไปแล้ว 128 ล้านโดส ใน 73 ประเทศ เฉลี่ยวันละ 4.69 ล้านโดส ขณะที่มีการจองซื้อวัคซีน 8,560 ล้านโดส โดยวัคซีนที่มีการจองสูงสุดเป็นของบริษัท แอสตราเซเนกา 3,046 ล้านโดส ซึ่งสร้างความมั่นใจให้กับประชาชนในเรื่องความปลอดภัยได้ เพราะจะมีข้อมูลจากผู้ที่ฉีดไปแล้ว